Báyìí ni ìlù ń dún kíkankíkan tí àwọn méjéèjì ń mí hẹlẹ, tí ilẹ̀ ń mì tìtì, tí gbogbo igbó sì dákẹ́ minimini. Nígbà tí ó ṣe, Àǹjànnú-ìbẹ̀rù gbé ẹsẹ̀ ọ̀tún bàbá mi kúrò ní ilẹ̀ tán pátápátá, ó sì ń gbé e lọ sí ibi èjìká, bàbá mi fi ẹsẹ̀ osì ti ilẹ̀ bí ẹbọra náà ti ń tì í lọ sí ibi kòtò kí onítọ̀hún baà ṣubú sí inú kòtò kí ó kún inú kòtò bámúbámú - ṣùgbọ́n eléyìínì kò ṣeé ṣe; nítorí kí òun tóó ti bàbá mi dé inú kòtò, bàbá mi ti gba ẹsẹ̀ rẹ̀ ọ̀tún sílẹ̀ ó sì ti fi méjèéjì ti ilẹ̀, nígbà tí Àǹjànnú-ìbẹ̀rù si bẹ̀rẹ̀ báyìí tí ó gbá bàbá mi kúrò ni ilẹ̀ tán pátápátá tí ó sọ ọ́ sí iwájú pẹ̀lú agbára, ẹsẹ̀ ni bàbá mi fi ti ilẹ̀ tí ó dúró gbọnin, nígbà tí ó sì wọ ẹbọra náà lójú ó bú sí ẹ̀rín ó wí pé, ‘Ẹ̀hìn ológbò kì í balẹ̀, èèwọ̀ ni – gbogbo àwọn iwin sì pariwo. Lẹ́hìn èyí ni bàbá mi bẹ̀rẹ̀ tí ó gbé oníbodé lé èjìká tí ó sì ń gbé e lọ ní ìrètí àti na ẹ̀hìn rẹ̀ mọ́ òkúta kọ̀bìtì kan tí ń bẹ ní ẹ̀bá ibẹ̀ ṣùgbọ́n kí òun tóó dé ibi òkúta yìí, onítọ̀hún ti tàkítí ọ̀bọ láti èjìká ó sí bọ́ sí ilẹ̀ ó dùró gbọnin - awọn iwin sì lu ìlù ayọ̀ láti fi bá oníbodè yọ̀ wí pé ó kú oríire.
Bayii ni ilu n dun kikankikan ti awon mejeeji n mi hele, ti ile n mi titi, ti gbogbo igbo si dake minimini. Nigba ti o se, Anjannu-iberu gbe ese otun baba mi kuro ni ile tan patapata, o si n gbe e lo si ibi ejika, baba mi fi ese osi ti ile bi ebora naa ti n ti i lo si ibi koto ki onitohun baa subu si inu koto ki o kun inu koto bamubamu - sugbon eleyiini ko see se; nitori ki oun too ti baba mi de inu koto, baba mi ti gba ese re otun sile o si ti fi mejeeji ti ile, nigba ti Anjannu-iberu si bere bayii ti o gba baba mi kuro ni ile tan patapata ti o so o si iwaju pelu agbara, ese ni baba mi fi ti ile ti o duro gbonin, nigba ti o si wo ebora naa loju o bu si erin o wi pe, ‘Ehin ologbo ki i bale, eewo ni – gbogbo awon iwin si pariwo. Lehin eyi ni baba mi bere ti o gbe onibode le ejika ti o si n gbe e lo ni ireti ati na ehin re mo okuta kobiti kan ti n be ni eba ibe sugbon ki oun too de ibi okuta yii, onitohun ti takiti obo lati ejika o si bo si ile o duro gbonin - awon iwin si lu ilu ayo lati fi ba onibode yo wi pe o ku oriire.